title: Sklep Sveta (SZVP) 2017/2161 z dne 20. novembra 2017 o spremembi Sklepa 2014/486/SZVP o svetovalni misiji Evropske unije za reformo sektorja civilne varnosti v Ukrajini (EUAM Ukraine)

text:
               21.11.2017

               SL

               Uradni list Evropske unije

               L 304/48

         SKLEP SVETA (SZVP) 2017/2161
   z dne 20. novembra 2017
   o spremembi Sklepa 2014/486/SZVP o svetovalni misiji Evropske unije za reformo sektorja civilne varnosti v Ukrajini (EUAM Ukraine)
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 28, člena 42(4) in člena 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 22. julija 2014 sprejel Sklep 2014/486/SZVP (1) o svetovalni misiji Evropske unije za reformo sektorja civilne varnosti v Ukrajini (EUAM Ukraine).

               (2)

               Svet je 3. decembra 2015 sprejel Sklep (SZVP) 2015/2249 (2), s katerim je podaljšal mandat EUAM Ukraine do 30. novembra 2017 in zanjo določil referenčni finančni znesek do 30. novembra 2016.

               (3)

               S Sklepom Sveta (SZVP) 2016/712 (3) je bil prilagojen referenčni finančni znesek za obdobje do 30. novembra 2016, s Sklepom Sveta (SZVP) 2016/2083 (4) pa je bil določen referenčni finančni znesek za obdobje od 1. decembra 2016 do 30. novembra 2017.

               (4)

               Na podlagi strateškega pregleda za leto 2017 bi bilo treba EUAM Ukraine podaljšati do 31. maja 2019.

               (5)

               Za obdobje od 1. decembra 2017 do 31. maja 2019 bi bilo treba določiti referenčni finančni znesek.

               (6)

               Sklep 2014/486/SZVP bi bilo zato treba ustrezno spremeniti.

               (7)

               EUAM Ukraine se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

         SPREJEL NASLEDNJI SKLEP:
   Člen 1
   Sklep 2014/486/SZVP se spremeni:

               (1)

               v členu 14 se odstavek 1 nadomesti z naslednjim:
               „1.   Referenčni finančni znesek za kritje odhodkov, povezanih z EUAM Ukraine, do 30. novembra 2014 znaša 2 680 000 EUR.
               Referenčni finančni znesek za kritje odhodkov, povezanih z EUAM Ukraine, za obdobje od 1. decembra 2014 do 30. novembra 2015 znaša 13 100 000 EUR.
               Referenčni finančni znesek za kritje odhodkov, povezanih z EUAM Ukraine, za obdobje od 1. decembra 2015 do 30. novembra 2016 znaša 17 670 000 EUR.
               Referenčni finančni znesek za kritje odhodkov, povezanih z EUAM Ukraine, za obdobje od 1. decembra 2016 do 30. novembra 2017 znaša 20 800 000 EUR.
               Referenčni finančni znesek za kritje odhodkov, povezanih z EUAM Ukraine, za obdobje od 1. decembra 2017 do 31. maja 2019 znaša 31 956 069,20 EUR.
               Referenčni finančni znesek za poznejša obdobja določi Svet.“;

               (2)

               v členu 19 se drugi odstavek nadomesti z naslednjim:
               „Uporablja se do 31. maja 2019.“

         Člen 2
   Ta sklep začne veljati na dan sprejetja.
   Uporablja se od 1. decembra 2017.

      V Bruslju, 20. novembra 2017

            Za Svet

            Predsednica

         M. REPS

      (1)  Sklep Sveta 2014/486/SZVP z dne 22. julija 2014 o svetovalni misiji Evropske unije za reformo sektorja civilne varnosti v Ukrajini (EUAM Ukraine) (UL L 217, 23.7.2014, str. 42).

      (2)  Sklep Sveta (SZVP) 2015/2249 z dne 3. decembra 2015 o spremembi Sklepa 2014/486/SZVP o svetovalni misiji Evropske unije za reformo sektorja civilne varnosti v Ukrajini (EUAM Ukraine) (UL L 318, 4.12.2015, str. 38).

      (3)  Sklep Sveta (SZVP) 2016/712 z dne 12. maja 2016 o spremembi Sklepa 2014/486/SZVP o svetovalni misiji Evropske unije za reformo sektorja civilne varnosti v Ukrajini (EUAM Ukraine) (UL L 125, 13.5.2016, str. 11).

      (4)  Sklep Sveta (SZVP) 2016/2083 z dne 28. novembra 2016 o spremembi Sklepa 2014/486/SZVP o svetovalni misiji Evropske unije za reformo sektorja civilne varnosti v Ukrajini (EUAM Ukraine) (UL L 321, 29.11.2016, str. 55).


title: Sklep Sveta (SZVP) 2017/2162 z dne 20. novembra 2017 o spremembi Sklepa 2013/233/SZVP o misiji Evropske unije za pomoč pri integriranem upravljanju libijskih meja (EUBAM Libya)

text:
               21.11.2017

               SL

               Uradni list Evropske unije

               L 304/50

         SKLEP SVETA (SZVP) 2017/2162
   z dne 20. novembra 2017
   o spremembi Sklepa 2013/233/SZVP o misiji Evropske unije za pomoč pri integriranem upravljanju libijskih meja (EUBAM Libya)
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 28, člena 42(4) in člena 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 22. maja 2013 sprejel Sklep 2013/233/SZVP (1), s katerim je ustanovil misijo Evropske unije za pomoč pri integriranem upravljanju libijskih meja (EUBAM Libya).

               (2)

               Svet je 17. julija 2017 sprejel Sklep (SZVP) 2017/1342 (2), s katerim je bil mandat misije EUBAM Libya podaljšan do 31. decembra 2018 in referenčni finančni znesek zagotovljen do 30. novembra 2017.

               (3)

               Sklep 2013/233/SZVP bi bilo treba spremeniti, da se zagotovi referenčni finančni znesek za obdobje od 1. decembra 2017 do 31. decembra 2018.

               (4)

               Misija EUBAM Libya se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije, kot so določeni v členu 21 Pogodbe –

         SPREJEL NASLEDNJI SKLEP:
   Člen 1
   V členu 13(1) Sklepa 2013/233/SZVP se doda naslednji pododstavek:

      „Referenčni finančni znesek za kritje odhodkov, povezanih z EUBAM Libya v obdobju od 1. decembra 2017 do 31. decembra 2018, je 31 200 000,00 EUR.“.

   Člen 2
   Ta sklep začne veljati na dan sprejetja.
   Uporablja se od 1. decembra 2017.

      V Bruslju, 20. novembra 2017

            Za Svet

            Predsednica

         M. REPS

      (1)  Sklep Sveta 2013/233/SZVP z dne 22. maja 2013 o misiji Evropske unije za pomoč pri integriranem upravljanju libijskih meja (EUBAM Libya) (UL L 138, 24.5.2013, str. 15).

      (2)  Sklep Sveta (SZVP) 2017/1342 z dne 17. julija 2017 o spremembi in podaljšanju Sklepa 2013/233/SZVP o misiji Evropske unije za pomoč pri integriranem upravljanju libijskih meja (EUBAM Libya) (UL L 185, 18.7.2017, str. 60).


title: Sklep Sveta (SZVP) 2017/2163 z dne 20. novembra 2017 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine

text:
               21.11.2017

               SL

               Uradni list Evropske unije

               L 304/51

         SKLEP SVETA (SZVP) 2017/2163
   z dne 20. novembra 2017
   o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (1), in zlasti člena 3(1) Sklepa,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 17. marca 2014 sprejel Sklep 2014/145/SZVP.

               (2)

               Svet meni, da bi bilo treba zaradi guvernerskih volitev, ki jih je v nezakonito priključenem mestu Sevastopol 10. septembra 2017 organizirala Ruska federacija, na seznam oseb, subjektov in organov, za katere veljajo omejevalni ukrepi, iz Priloge k Sklepu 2014/145/SZVP, dodati eno osebo.

               (3)

               Prilogo k Sklepu 2014/145/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Oseba s seznama iz Priloge k temu sklepu se doda na seznam iz Priloge k Sklepu 2014/145/SZVP.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 20. novembra 2017

            Za Svet

            Predsednica

         M. REPS

      (1)  UL L 78, 17.3.2014, str. 16.

      PRILOGA

         Seznam oseb iz člena 1

                     Ime

                     Podatki o istovetnosti

                     Razlogi

                     Datum uvrstitve na seznam

                     „161.

                     Dmitry Vladimirovich OVSYANNIKOV
                     (Дмитрий Владимирович Овсянников)

                     Datum rojstva: 21.2.1977
                     Kraj rojstva: Omsk, ZSSR

                     ‚Guverner Sevastopola‘.
                     Ovsyannikov je bil na volitvah, ki jih je 10. septembra 2017 v nezakonito priključenem mestu Sevastopol organizirala Ruska federacija, izvoljen za ‚guvernerja Sevastopola‘.
                     Predsednik Putin ga je 28. julija 2016 imenoval za vršilca dolžnosti guvernerja Sevastopola. V tej funkciji si je prizadeval za nadaljnjo integracijo nezakonito priključenega Krimskega polotoka v Rusko federacijo, in je s tem odgovoren za dejavno podpiranje ali izvajanje ukrepov ali politik, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine.
                     Leta 2017 je dal več javnih izjav v podporo nezakoniti priključitvi Krima in Sevastopola, javne izjave je dal tudi na dan obletnice nezakonitega ‚krimskega referenduma‘. Počastil je veterane t. i. ‚samoobrambnih enot‘, ki so ruskim silam pomagale pri nezakoniti priključitvi Krimskega polotoka Ruski federaciji ter pozival, da Sevastopol postane južna prestolnica Ruske federacije.

                     21.11.2017“


title: Sklep Sveta (EU) 2018/586 z dne 12. aprila 2018 o imenovanju člana Odbora regij na predlog Republike Avstrije

text:
               18.4.2018

               SL

               Uradni list Evropske unije

               L 98/20

         SKLEP SVETA (EU) 2018/586
   z dne 12. aprila 2018
   o imenovanju člana Odbora regij na predlog Republike Avstrije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga avstrijske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020. Christian BUCHMANN je bil 20. junija 2017 s Sklepom Sveta (EU) 2017/1121 (4) ponovno imenovan za člana.

               (2)

               Zaradi konca mandata Christiana BUCHMANNA se je sprostilo mesto člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se za članico Odbora regij imenuje:

               —

               Barbara EIBINGER-MIEDL, Landesrätin in der Steiermärkischen Landesregierung.

         Člen 2
   Ta sklep začne veljati na dan sprejetja.

      V Luxembourgu, 12. aprila 2018

            Za Svet

            Predsednik

         T. DONCHEV

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).

      (4)  Sklep Sveta (EU) 2017/1121 z dne 20. junija 2017 o imenovanju člana Odbora regij na predlog Republike Avstrije (UL L 162, 23.6.2017, str. 54).


title: Sklep Sveta (SZVP) 2018/653 z dne 26. aprila 2018 o vzpostavitvi zmogljivosti skladiščenja za civilne misije za krizno upravljanje

text:
               27.4.2018

               SL

               Uradni list Evropske unije

               L 108/22

         SKLEP SVETA (SZVP) 2018/653
   z dne 26. aprila 2018
   o vzpostavitvi zmogljivosti skladiščenja za civilne misije za krizno upravljanje
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti členov 42(4) in 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Za namene civilnih operacij Unije za krizno upravljanje je treba zagotoviti zadovoljitev operativnih potreb in potreb v zvezi s hitrimi napotitvami.

               (2)

               Svet je 13. novembra 2012 sprejel Sklep 2012/698/SZVP (1) o postavitvi skladišča civilnih misij za krizno upravljanje. Na podlagi člena 6 navedenega sklepa je Evropska služba za zunanje delovanje (v nadaljnjem besedilu: ESZD) izvedla pregled, v katerem so se ocenili uporabnost, smotrnost in stroškovna učinkovitost skladišča Zadevna pripravljalna telesa Sveta so v prvi polovici leta 2016 razpravljala o izidu tega pregleda.

               (3)

               Politični in varnostni odbor je 3. maja 2016 ponovno potrdil, da je vzpostavitev zmogljivosti skladiščenja koristen ukrep, s katerim bi podprli hitro napotitev misij v okviru skupne varnostne in obrambne politike (SVOP). Dogovoril se je, da bi moral novo zmogljivost skladiščenja upravljati subjekt javnega prava ali subjekt zasebnega prava, ki opravlja javne storitve, držav članic, kot je določeno v točki (c) člena 58(1) Uredbe (EU, Euratom) št. 966/2012 Evropskega parlamenta in Sveta (2), ter ESZD zaprosil, naj izvede izbirni postopek. Mandat za izbirni postopek so potrdila ustrezna pripravljalna telesa Sveta.

               (4)

               Visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik) je na podlagi poročila ESZD Svetu priporočil, da se za upravljavca zmogljivosti skladiščenja, ki to zmogljivost izvaja, izbere švedska agencija za civilno zaščito (Myndigheten för samhällsskydd och beredskap – MSB).

               (5)

               Zmogljivost skladiščenja bi morala biti namenjena pridobivanju, skladiščenju, vzdrževanju in dopolnjevanju strateške zaloge ključne opreme in sredstev, potrebnih za hitro napotitev civilnih misij v okviru SVOP. V okviru te zmogljivosti bi se morali pridobivati, skladiščiti, vzdrževati in dati na voljo novi in rabljeni deli take opreme in sredstev ter nudile podporne storitve za civilnih misij v okviru SVOP. Prek te zmogljivosti bi morali biti mogoče tudi pridobivati, skladiščiti in dati na voljo druge dele rabljene opreme in sredstev, ki so jih te misije uporabljale.

               (6)

               Z zmogljivostjo skladiščenja bi se lahko kot sekundarna naloga zagotavljala tudi enaka podpora za druge operativne ukrepe Unije, sprejete na podlagi člena 28 Pogodbe, in posebne predstavnike Evropske unije (v nadaljnjem besedilu: PPEU).

               (7)

               Zmogljivost skladiščenja bi se morala izvajati v obdobju treh let z možnostjo enoletnega podaljšanja –

         SPREJEL NASLEDNJI SKLEP:
   Člen 1
   Cilji
   1.   EU za namene zagotovitve hitre napotitve ključne opreme in sredstev ter zagotavljanja ustreznih podpornih storitev za svoje civilne misije za krizno upravljanje, pa tudi hitrega in stalnega dostopa teh misij do take opreme in sredstev, okrepi svoje zmogljivosti z vzpostavitvijo zmogljivosti skladiščenja.
   2.   Z zmogljivostjo skladiščenja se lahko po potrebi zagotavlja enaka podpora v obliki opreme, sredstev in storitev tudi za druge operativne ukrepe Unije, sprejete na podlagi člena 28 Pogodbe, in za PPEU.
   Člen 2
   Vzpostavitev zmogljivosti skladiščenja
   1.   Za namene iz člena 1 se vzpostavi zmogljivost skladiščenja. Izvaja naslednje naloge:

               (a)

               pridobivanje, skladiščenje, vzdrževanje in dopolnjevanje strateške zaloge ključne opreme in sredstev, ki so navedeni v Prilogi;

               (b)

               pridobivanje, skladiščenje, vzdrževanje in dajanje na voljo ključne nove in rabljene opreme in sredstva ter zagotavljanje podpornih storitev, ki so navedeni v Prilogi, za civilne misije v okviru SVOP, vključno z deli, ki so jih uporabljale druge take misije.

         2.   V okviru zmogljivosti skladiščenja se lahko za civilne misije v okviru SVOP pridobivajo, skladiščijo, vzdržujejo in dajo na voljo tudi ustrezni deli opreme in sredstev, ki so podobni delom opreme in sredstev iz Priloge ter se uporabljajo v podobne namene.
   3.   V okviru zmogljivosti skladiščenja se lahko za civilne misije v okviru SVOP pridobivajo, skladiščijo in dajo na voljo tudi deli rabljene opreme in sredstev, ki so jih uporabljale druge take misije in ki se razlikujejo od delov opreme in sredstev iz Priloge ter se uporabljajo v druge namene.
   4.   V okviru zmogljivosti skladiščenja se lahko po potrebi opravljajo tudi naloge iz točke (b) odstavka 1 ter odstavkov 2 in 3, kar zadeva druge operativne ukrepe Unije in PPEU.
   Člen 3
   Izvajanje
   1.   Za izvajanje tega sklepa je odgovoren visoki predstavnik.
   2.   Za tehnično izvedbo tega sklepa je zadolžena švedska agencija za civilno zaščito, ki deluje kot upravljalec zmogljivosti skladiščenja. Švedska agencija za civilno zaščito opravlja svoje naloge v okviru odgovornosti visokega predstavnika brez poseganja v finančne pristojnosti Komisije iz člena 4(3).
   3.   Švedska agencija za civilno zaščito in poveljnik civilne operacije se v posvetovanju s pristojnimi službami Komisije dogovorita o podrobnih ureditvah za izvajanje tega sklepa. V teh ureditvah se zlasti zagotovi, da ima poveljnik civilne operacije dostop do skladišča zaradi opravljanja tehničnega in operativnega nadzora, da se zagotovi zmogljivost napotitve in pravilno delovanje civilnih misij za krizno upravljanje. Poveljnik civilne operacije oceni tudi, ali so rabljena sredstva tehnično ustrezna za skladiščenje in nadaljnjo rabo, ter poroča, ali je treba zaloge obnoviti ali obdržati.
   4.   V okviru zmogljivosti skladiščenja se dajo na zahtevo civilne misije v okviru SVOP glede na njene specifične potrebe in v skladu z njenim mandatom na voljo oprema in sredstva iz točke (b) člena 2(1) in člena 2(2). Isti pogoji se smiselno uporabljajo v zvezi z drugimi operativnimi ukrepi Unije in PPEU.
   Člen 4
   Finančna ureditev
   1.   Referenčni finančni znesek za izvajanje tega sklepa v obdobju 36 mesecev po datumu sklenitve sporazuma iz odstavka 3 znaša 52 240 608,49 EUR.
   2.   Odhodki, ki se financirajo iz referenčnega finančnega zneska iz odstavka 1, se upravljajo v skladu s postopki in pravili, ki se uporabljajo za splošni proračun Unije.
   3.   Komisija nadzira pravilno upravljanje odhodkov iz odstavka 2. V ta namen sklene sporazum s švedsko agencijo za civilno zaščito kot upravljavcem zmogljivosti skladiščenja.
   4.   Sporazum iz odstavka 3 med drugim določa, da:

               (a)

               švedska agencija za civilno zaščito opremo in sredstva iz točk (a) in (b) člena 2(1) ter člena 2(2) kupi v svojem imenu in v skladu s svojimi pravili o javnem naročanju;

               (b)

               švedska agencija za civilno zaščito civilnim misijam v okviru SVOP brezplačno da na voljo opremo in sredstva ter da jo vzame nazaj, kot je primerno;

               (c)

               švedska agencija za civilno zaščito pred prenehanjem veljavnosti sporazuma daruje vso opremo in sredstva, ki jih hrani, Komisiji ali kateremu koli drugemu subjektu, ki ga določi Komisija.

         5.   Komisija si prizadeva skleniti sporazum iz odstavka 3 čim prej po začetku veljavnosti tega sklepa. Svet obvesti o morebitnih težavah pri tem postopku in o datumu sklenitve sporazuma.
   Člen 5
   Poročanje
   1.   Visoki predstavnik vsakih šest mesecev poroča Svetu o izvajanju tega sklepa.
   2.   Komisija vsakih šest mesecev seznani Svet s finančnimi vidiki delovanja zmogljivosti skladiščenja.
   Člen 6
   Pregled
   Svet 18 mesecev po datumu sklenitve sporazuma iz člena 4(3) pregleda referenčni finančni znesek iz člena 4(1), kar zadeva znesek, ki je predvidoma potreben za izpolnitev potreb civilnih misij v okviru SVOP v zvezi z deli opreme in sredstev poleg tistih iz strateške zaloge, s čimer zagotovi, da se v referenčnem finančnem znesku ustrezno upoštevajo spreminjajoče se potrebe teh misij. Pri pregledu upošteva tudi spreminjajoče se potrebe drugih operativnih ukrepov Unije in PPEU.
   Člen 7
   Začetek in prenehanje veljavnosti
   Ta sklep začne veljati na dan sprejetja. Veljati preneha 36 mesecev po datumu sklenitve sporazuma iz člena 4(3), razen če Svet sklene, da ga bo podaljšal za nadaljnjih 12 mesecev.
   Člen 8
   Razveljavitev
   Sklep 2012/698/SZVP se razveljavi.

      V Bruslju, 26. aprila 2018

            Za Svet

            Predsednica

         E. ZAHARIEVA

      (1)  Sklep Sveta 2012/698/SZVP z dne 13. novembra 2012 o postavitvi skladišča civilnih misij za krizno upravljanje (UL L 314, 14.11.2012, str. 25).

      (2)  Uredba (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).

      PRILOGA
      KLJUČNA OPREMA IN SREDSTVA, KI JIH ZAGOTAVLJA UPRAVLJAVEC ZMOGLJIVOSTI SKLADIŠČENJA
      Strateško zalogo sestavljajo ključna oprema in sredstva, ki so potrebni za napotitev civilne misije v okviru SVOP z do 200 članov osebja na katero koli območje operacij v 30 dneh:
      Ključna oprema in sredstva so:

                  —

                  Vozila

                              —

                              Športno terensko vozilo (SUV)

                              —

                              Kompaktno SUV

                              —

                              Minibus

                              —

                              Težko vozilo na štirikolesni pogon

                              —

                              Limuzina/karavan

                  —

                  Računalniška oprema

                              —

                              Strežniki

                              —

                              Požarni zidovi

                              —

                              Namizni računalniki

                              —

                              Prenosni računalniki

                              —

                              Zasloni

                              —

                              Tiskalniki/tonerji/bobni

                              —

                              Brezprekinitveni napajalnik (UPS)

                              —

                              Brezžične dostopne točke

                              —

                              Računalniški/strežni/omrežni pribor

                  —

                  Komunikacijska oprema

                              —

                              Satelitski telefoni

                              —

                              Visokofrekvenčni (VHF) radijski sprejemniki

                              —

                              Naprave, ki uporabljajo globalni sistem za določanja položaja (GPS)

                              —

                              Mobilni telefoni

                              —

                              Sistem za video- in telekonference (VTC)

                  —

                  Osebna varovalna oprema

                              —

                              Zaščitni jopiči

                              —

                              Čelade

                              —

                              Dodatki

                  —

                  Medicinska oprema

                              —

                              Kompleti za prvo pomoč (torba z bistvenim materialom za prvo pomoč v primeru telesnih poškodb)

                              —

                              Avtomatski eksterni defibrilator (AED)

                  —

                  Oprema za prepoznavnost

                              —

                              Zastave

                              —

                              Osebna oprema za prepoznavnost (kot so baretke, razpoznavni trakovi, odsevni jopiči itd.)

                              —

                              Nalepke za vozila

                  —

                  Razno

                              —

                              Tiskalnik za osebne izkaznice (tiskalnik za izkaznice, ki omogočajo osebno identifikacijo)

                              —

                              Oprema za črtno kodiranje (čitalec črtnih kod in tiskalnik za nalepke s črtnimi kodami)

            PODPORNE STORITVE, KI JIH ZAGOTAVLJA UPRAVLJAVEC ZMOGLJIVOSTI SKLADIŠČENJA

                  —

                  Javno naročanje
                  Upravljavec zmogljivosti skladiščenja naroči strateško zalogo v svojem imenu in v skladu s svojimi pravili o javnem naročanju.

                  —

                  Skladiščenje, kodifikacija in črtno kodiranje strateške zaloge

                  —

                  Odprema tovora
                  Upravljavec zmogljivosti skladiščenja pripravi skladiščeno opremo za odpremo.
                  Upravljavec zmogljivosti skladiščenja je odgovoren za zagotovitev odpreme/sklepanje dogovorov o odpremi opreme v naslednjih smereh:

                              —

                              iz centralnega skladišča do misije v okviru SVOP

                              —

                              od misije v okviru SVOP do centralnega skladišča

                              —

                              med misijami v okviru SVOP

                              —

                              od in do dobaviteljev

                  —

                  Sistem za načrtovanje virov podjetja (ERP)
                  Upravljavec zmogljivosti skladiščenja zagotovi sistem ERP z ustreznimi rezervnimi sistemi, s čimer zagotovi neprekinjenost zadevnih dejavnosti/postopkov, in zagotovi vzdrževanje sistema ERP. Prav tako zagotavlja storitve, povezane s konfiguracijo, prilagajanjem in posodobitvami sistema ERP. Upravljavec zmogljivosti skladiščenja upravlja tudi vsa dovoljenja, potrebna za uporabo sistema ERP.

                  —

                  Tehnično vzdrževanje ter popravilo nove in rabljene opreme
                  Upravljavec zmogljivosti skladiščenja zagotavlja tehnično vzdrževanje ter opravlja preskuse obratovanja nove in rabljene opreme, shranjene v skladišču. Upravljavec zmogljivosti skladiščenja zagotavlja tudi popravilo rabljene opreme, če ga za to zadolži naročnik.

                  —

                  Obnova oklepnih vozil
                  Upravljavec zmogljivosti skladiščenja naj bi zagotavljal servisiranje, obnovo in (ponovno) certificiranje oklepnih vozil, če ga za to zadolži naročnik.

                  —

                  Storitve odlaganja odpadkov
                  Upravljavec zmogljivosti skladiščenja zagotavlja storitve, povezane z odlaganjem nevarnih snovi (hazmat), kot so baterije, maziva za vozila, strelivo, oklepna vozila, radijska oprema itd., ki jih iz različnih razlogov (varnostni, okoljski itd.) ne more na lokalni ravni opraviti misija. Upravljavec zmogljivosti skladiščenja tudi odstrani strateško zalogo opreme, katere popravilo je postalo negospodarno.

                  —

                  Proizvodi za farmacevtsko in medicinsko uporabo
                  Upravljavec zmogljivosti skladiščenja zagotovi, da se proizvodi za farmacevtsko in medicinsko uporabo, ki jih dobavitelj pošlje, dobavijo neposredno pooblaščenemu zdravstvenemu osebju misije v okviru SVOP.


title: Sklep Sveta (EU) 2018/757 z dne 14. maja 2018 o odpovedi Sporazuma med Evropsko skupnostjo in Zvezo Komori o partnerstvu v ribiškem sektorju

text:
               24.5.2018

               SL

               Uradni list Evropske unije

               L 128/13

         SKLEP SVETA (EU) 2018/757
   z dne 14. maja 2018
   o odpovedi Sporazuma med Evropsko skupnostjo in Zvezo Komori o partnerstvu v ribiškem sektorju
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 43 v povezavi s točko (a) drugega pododstavka člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               Uredba Sveta (ES) št. 1563/2006 (2) zadeva sklenitev Sporazuma med Evropsko skupnostjo in Zvezo Komori o partnerstvu v ribiškem sektorju (v nadaljnjem besedilu: sporazum o partnerstvu v ribiškem sektorju med EU in Komori).

               (2)

               Eden od ciljev sporazuma o partnerstvu v ribiškem sektorju med EU in Komori je zagotoviti učinkovitost ukrepov za ohranjanje ribolovnih virov in upravljanje z njimi ter preprečevanje nezakonitega, neprijavljenega in zakonsko neurejenega ribolova.

               (3)

               Na podlagi člena 11 sporazuma o partnerstvu v ribiškem sektorju med EU in Komori se sporazum uporablja v obdobju sedmih let od dne začetka veljavnosti in se samodejno podaljšuje za dodatna obdobja sedmih let, razen če ga ena od pogodbenic ne odpove.

               (4)

               Na podlagi člena 12 sporazuma o partnerstvu v ribiškem sektorju med EU in Komori lahko vsaka od pogodbenic ta sporazum odpove v primeru resnih okoliščin, kot je nespoštovanje obvez, ki sta jih pogodbenici prevzeli v zvezi s preprečevanjem nezakonitega, neprijavljenega in zakonsko neurejenega ribolova. Zadevna pogodbenica uradno obvesti drugo pogodbenico o svoji nameri, da bo odpovedala Sporazum, vsaj šest mesecev pred dnevom izteka začetnega obdobja sedmih let ali vsakega od nadaljnjih obdobij. V primeru takšnega uradnega obvestila pogodbenici skličeta posvetovanja.

               (5)

               Na podlagi člena 31 Uredbe Sveta (ES) št. 1005/2008 (3) (v nadaljnjem besedilu: uredba o ribolovu IUU) Komisija opredeli tretje države, ki jih obravnava kot nesodelujoče tretje države pri boju proti ribolovu IUU. Tretja država je lahko opredeljena kot nesodelujoča tretja država, če ne izpolnjuje obveznosti, ki so ji kot državi zastave, pristanišča, obalni državi ali državi trga naložene z mednarodnim pravom ter v skladu s katerimi mora ukrepati za preprečevanje ribolova IUU, za odvračanje od njega ter za njegovo odpravljanje.

               (6)

               V skladu s sklepom, ki ga je Komisija sprejela 1. oktobra 2015 (4), je bila Zveza Komori uradno obveščena o možnosti, da jo bo Komisija opredelila kot nesodelujočo tretjo državo pri boju proti ribolovu IUU, zaradi politike zastave ugodnosti („flag of convenience“) komorskih organov, dokazov o nezakonitih ribolovnih dejavnostih komorske flote, slabih ali neobstoječih zmogljivosti komorskih organov za spremljanje in nadzor ter zastarelega pravnega okvira Komorov za ribištvo.

               (7)

               Komisija je s tem sklepom z Zvezo Komori začela dialog, ki je bil izveden v skladu s postopkovnimi zahtevami iz člena 32 uredbe o ribolovu IUU. Zveza Komori v razumnem času niso sprejeli potrebnih ukrepov za odpravo nepravilnosti.

               (8)

               Ker Zveza Komori vztrajno ni izpolnjevala obveznosti, ki so ji z mednarodnim pravom naložene kot državi zastave, pristanišča, obalni državi ali državi trga, ter ni sprejela ukrepov za preprečevanje ribolova IUU, za odvračanje od njega ter za njegovo odpravljanje, je bila Zveza Komori v skladu s členom 31 uredbe o ribolovu IUU z Izvedbenim Sklepom Komisije (EU) 2017/889 (5) opredeljena kot nesodelujoča tretja država pri boju proti ribolovu IUU. Tudi po tej opredelitvi Zveza Komori še vedno ni sprejela potrebnih ukrepov za odpravo nepravilnosti.

               (9)

               V skladu s členom 33 uredbe o ribolovu IUU je bila Zveza Komori z Izvedbenim Sklepom Sveta (EU) 2017/1332 (6) dodana na seznam nesodelujočih tretjih držav, vzpostavljen na podlagi Izvedbenega sklepa Sveta 2014/170/EU (7).

               (10)

               Na podlagi člena 38(8) uredbe o ribolovu IUU Komisija predlaga razveljavitev katerega koli obstoječega dvostranskega sporazuma o ribištvu ali partnerskega sporazuma o ribištvu z nesodelujočo tretjo državokadar ta sporazum predvideva prenehanje, če ta država ne izpolnjuje svojih obveznosti glede boja proti ribolovu IUU

               (11)

               Zato je primerno odpovedati sporazum o partnerstvu v ribiškem sektorju med EU in Komori.

               (12)

               Komisija bi morala v imenu Evropske unije uradno obvestiti Zvezo Komori o tej odpovedi.

               (13)

               Odpoved bi morala začeti veljati šest mesecev po tem uradnem obvestilu.

               (14)

               Če pa Svet še pred začetkom veljave odpovedi v skladu s členom 33 uredbe o ribolovu IUU Zvezo Komori umakne s seznama nesodelujočih tretjih držav, bi bilo treba to odpoved preklicati, Komisija pa bi morala o tem umiku obvestiti Zvezo Komori –

         SPREJEL NASLEDNJI SKLEP:
   Člen 1
   Sporazum med Evropsko skupnostjo in Zvezo Komori o partnerstvu v ribiškem sektorju (v nadaljnjem besedilu: sporazum o partnerstvu v ribiškem sektorju med EU in Komori, ki je začel veljati 6. marca 2008, se odpove.
   Člen 2
   1.   Komisija ob začetku veljave tega sklepa v imenu Evropske unije uradno obvesti Zvezo Komori o odpovedi sporazuma o partnerstvu.
   2.   Ta odpoved začne veljati šest mesecev po uradnem obvestilu.
   3.   Če Svet še pred začetkom veljave odpovedi v skladu s členom 33 uredbe o ribolovu IUU Zvezo Komori umakne s seznama nesodelujočih tretjih držav, se ta odpoved prekliče, Komisija pa o tem umiku nemudoma obvesti Zvezo Komori.
   Člen 3
   Ta sklep začne veljati dan po objavi v Uradnem listu Evropske unije.

      V Bruslju, 14. maja 2018

            Za Svet

            Predsednica

         E. ZAHARIEVA

      (1)  Odobritev z dne 15. marca 2018 (še ni objavljeno v Uradnem listu).

      (2)  Uredba Sveta (ES) št. 1563/2006 z dne 5. oktobra 2006 o sklenitvi Sporazuma med Evropsko skupnostjo in Zvezo Komori o partnerstvu v ribiškem sektorju (UL L 290, 20.10.2006, str. 6).

      (3)  Uredba Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (UL L 286, 29.10.2008, str. 1).

      (4)  Sklep Komisije z dne 1. oktobra 2015 o obvestilu tretji državi o možnosti, da bo opredeljena kot nesodelujoča tretja država pri boju proti nezakonitemu, neprijavljenemu in nereguliranemu ribolovu (UL C 324, 2.10.2015, str. 6).

      (5)  Izvedbeni sklep Komisije (EU) 2017/889 z dne 23. maja 2017 o opredelitvi Unije Komori kot nesodelujoče tretje države pri boju proti nezakonitemu, neprijavljenemu in nereguliranemu ribolovu (UL L 135, 24.5.2017, str. 35).

      (6)  Izvedbeni sklep Sveta (EU) 2017/1332 z dne 11. julija 2017 o spremembi Izvedbenega sklepa 2014/170/EU o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v zvezi z Unijo Komori. (UL L 185, 18.7.2017, str. 37).

      (7)  Izvedbeni sklep Sveta 2014/170/EU z dne 24. marca 2014 o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje. (UL L 91, 27.3.2014, str. 43).


title: Sklep Sveta (EU) 2018/768 z dne 22. maja 2018 o določitvi stališča, ki se v imenu Evropske unije zavzame na 55. zasedanju strokovnega odbora za prevoz nevarnega blaga Medvladne organizacije za mednarodni železniški promet v zvezi z določenimi spremembami Dodatka C h Konvenciji o mednarodnem železniškem prometu

text:
               25.5.2018

               SL

               Uradni list Evropske unije

               L 129/77

         SKLEP SVETA (EU) 2018/768
   z dne 22. maja 2018
   o določitvi stališča, ki se v imenu Evropske unije zavzame na 55. zasedanju strokovnega odbora za prevoz nevarnega blaga Medvladne organizacije za mednarodni železniški promet v zvezi z določenimi spremembami Dodatka C h Konvenciji o mednarodnem železniškem prometu
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 91 v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Unija je h Konvenciji o mednarodnem železniškem prometu z dne 9. maja 1980, kakor je bila spremenjena z Vilenskim protokolom z dne 3. junija 1999 (v nadaljnjem besedilu: Konvencija COTIF), pristopila na podlagi Sklepa Sveta 2013/103/EU (1).

               (2)

               Vse države članice razen Cipra in Malte so pogodbenice Konvencije COTIF in jo uporabljajo.

               (3)

               V skladu s točko (d) člena 13(1) in členom 33(5) Konvencije COTIF lahko strokovni odbor za prevoz nevarnega blaga (v nadaljnjem besedilu: strokovni odbor RID) Medvladne organizacije za mednarodni železniški promet (OTIF) spremeni Prilogo k Dodatku C h Konvenciji COTIF, in sicer Pravilnik o mednarodnem železniškem prevozu nevarnega blaga (RID).

               (4)

               Direktiva 2008/68/ES Evropskega parlamenta in Sveta (2) vsebuje določbe za prevoz nevarnega blaga po cesti, železnici ali celinskih plovnih poteh znotraj držav članic ali med njimi, pri čemer se sklicuje na RID.

               (5)

               Za prilagoditev Priloge k RID tehničnemu in znanstvenemu napredku je bistvenega pomena, da strokovni odbor RID sprejme spremembe v zvezi s tehničnimi standardi ali enotnimi tehničnimi predpisi. Cilj teh sprememb je zagotoviti varen in učinkovit prevoz nevarnega blaga ob upoštevanju znanstvenega in tehničnega napredka v sektorju ter razvoja novih snovi in izdelkov, ki bi lahko predstavljali nevarnost med prevozom.

               (6)

               Odbor za prevoz nevarnega blaga, ustanovljen z Direktivo 2008/68/ES, je o predlaganih spremembah predhodno razpravljal.

               (7)

               Strokovni odbor RID bo na svojem 55. zasedanju 30. maja 2018 sprejel sklep o spremembah RID.

               (8)

               Primerno je, da se določi stališče, ki se v imenu Unije zavzame v strokovnem odboru RID, saj bo sklep, ki ga navedeni odbor sprejme, za Unijo zavezujoč.

               (9)

               Stališče Unije na 55. zasedanju strokovnega odbora RID bi zato moralo temeljiti na besedilu, priloženemu temu sklepu –

         SPREJEL NASLEDNJI SKLEP:
   Člen 1
   Stališče, ki se v imenu Unije zavzame na 55. zasedanju strokovnega odbora RID v okviru Konvencije o mednarodnem železniškem prometu z dne 9. maja 1980, kakor je bila spremenjena z Vilenskim protokolom z dne 3. junija 1999, je določeno v besedilu, priloženemu temu sklepu.
   Predstavniki Unije v strokovnem odboru RID se lahko sporazumejo o manjših spremembah dokumentov iz besedila, priloženega temu sklepu, brez nadaljnjega sklepa Sveta.
   Člen 2
   Sklepi strokovnega odbora RID se po sprejetju objavijo v Uradnem listu Evropske unije, vključno z navedbo datuma začetka veljavnosti.
   Člen 3
   Ta sklep začne veljati na dan sprejetja.

      V Bruslju, 22. maja 2018

            Za Svet

            Predsednik

         K. VALCHEV

      (1)  Sklep Sveta 2013/103/EU z dne 16. junija 2011 o podpisu in sklenitvi Sporazuma med Evropsko unijo in Medvladno organizacijo za mednarodni železniški promet o pristopu Evropske unije h Konvenciji o mednarodnem železniškem prometu (COTIF) z dne 9. maja 1980, kakor je bila spremenjena z Vilenskim protokolom z dne 3. junija 1999 (UL L 51, 23.2.2013, str. 1).

      (2)  Direktiva 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga (UL L 260, 30.9.2008, str. 13).

      PRILOGA

                  Predlog

                  Referenčni dokument

                  Zadeva

                  Opombe

                  Stališče Unije

                  1

                  OTIF/RID/CE/GTP/2017/1

                  Identifikacijska številka za nevarnost za številki UN 3166 in 3171

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembami.

                  2

                  OTIF/RID/CE/GTP/2017/3

                  Prevoz nevarnih snovi kot ročna prtljaga ali prijavljena prtljaga

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembo.

                  3

                  OTIF/RID/CE/GTP/2017/5

                  102. zasedanje WP.15 (Ženeva, 8. do 12. maj 2017)

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembami, kakor so bile revidirane v stalni delovni skupini.

                  4

                  OTIF/RID/CE/GTP/2017/7/Rev.1

                  Osnutek seznama popravkov št. 2 k izdaji RID iz leta 2017

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembami, kakor so bile revidirane v stalni delovni skupini.

                  5

                  OTIF/RID/CE/GTP/2017/8

                  Neformalna delovna skupina za kontrolne sezname za polnjenje vagonov-cistern z utekočinjenim plinom in njihovo praznjenje (Firence, 11. do 13. julij 2017)

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembami, kakor so bile revidirane v stalni delovni skupini.

                  6

                  OTIF/RID/CE/GTP/2017/15

                  Prečiščena besedila, ki so bila sprejeta na skupnem zasedanju v letih 2016 in 2017 ter s strani stalne delovne skupine strokovnega odbora RID novembra 2016

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembami, kakor so bile revidirane v stalni delovni skupini.

                  7

                  Glej prejšnjo opombo

                  Spremembe, ki jih nadalje prouči stalna delovna skupina

                  —

                  —

                  8

                  Glej prejšnjo opombo

                  Spremembe, za katere je potrebno skupno stališče, doseženo na skupnem zasedanju UN-ECE – OTIF

                  Treba je olajšati učinkovit multimodalni prevoz.

                  Se strinja s spremembo, kakor je bila priporočena na skupnem zasedanju.

                  9

                  OTIF/RID/CE/GTP/2017/INF.8

                  Podvojena alineja v točki 4.3.3.5

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembami, kakor so bile revidirane v stalni delovni skupini.

                  10

                  OTIF/RID/CE/GTP/2017/INF.10

                  Prehodne določbe

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembami, kakor so bile revidirane v stalni delovni skupini.

                  11

                  OTIF/RID/CE/GTP/2017/INF.12

                  Predlagana sprememba točke 2.1.3.5.5 v dokumentu OTIF/RID/CE/GTP/2017/15

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembami, kakor so bile revidirane v stalni delovni skupini.

                  12

                  OTIF/RID/CE/GTP/2017/INF.16

                  103. zasedanje WP.15 (Ženeva, 6. do 10. november 2017)

                  Tehnično soglasje, doseženo v stalni delovni skupini OTIF, o sprejetju besedila, kakor je bilo spremenjeno.

                  Se strinja s spremembami, kakor so bile revidirane v stalni delovni skupini.


title: Sklep Sveta (EU, Euratom) 2018/767 z dne 22. maja 2018 o določitvi obdobja za devete volitve poslancev Evropskega parlamenta s splošnimi neposrednimi volitvami

text:
               25.5.2018

               SL

               Uradni list Evropske unije

               L 129/76

         SKLEP SVETA (EU, Euratom) 2018/767
   z dne 22. maja 2018
   o določitvi obdobja za devete volitve poslancev Evropskega parlamenta s splošnimi neposrednimi volitvami
   SVET EVROPSKE UNIJE JE –
   ob upoštevanju Akta z dne 20. septembra 1976 o volitvah poslancev Evropskega parlamenta s splošnimi neposrednimi volitvami (1) in zlasti drugega pododstavka člena 11(2) Akta,
   ob upoštevanju mnenja Evropskega parlamenta (2),
   ob upoštevanju naslednjega:

               (1)

               Svet je s Sklepom 78/639/Euratom, ESPJ, EGS (3) določil obdobje za prve volitve poslancev Evropskega parlamenta s splošnimi neposrednimi volitvami, in sicer od 7. do 10. junija 1979.

               (2)

               Izkazalo se je, da je devete volitve nemogoče izvesti v obdobju, predvidenem za leto 2019.

               (3)

               Zaradi tega bi bilo treba določiti drugo volilno obdobje –

         SPREJEL NASLEDNJI SKLEP:
   Člen 1
   Obdobje iz člena 10(1) Akta z dne 20. septembra 1976 o volitvah poslancev Evropskega parlamenta s splošnimi neposrednimi volitvami je za devete volitve od 23. do 26. maja 2019.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 22. maja 2018

            Za Svet

            Predsednik

         K. VALCHEV

      (1)  UL L 278, 8.10.1976, str. 5.

      (2)  Mnenje z dne 18. aprila 2018 (še ni objavljeno v Uradnem listu).

      (3)  Sklep Sveta 78/639/Euratom, ESPJ, EGS z dne 25. julija 1978 o določitvi obdobja za prve volitve poslancev Evropskega parlamenta s splošnimi neposrednimi volitvami (UL L 205, 29.7.1978, str. 75).


title: Sklep Komisije z dne 18. junija 2018 o nadomestitvi člana skupine deležnikov platforme REFIT

text:
               21.6.2018

               SL

               Uradni list Evropske unije

               C 217/2

         SKLEP KOMISIJE
   z dne 18. junija 2018
   o nadomestitvi člana skupine deležnikov platforme REFIT
   (2018/C 217/02)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Sklepa Komisije C(2015) 3261 final z dne 19. maja 2015 o vzpostavitvi platforme REFIT ter zlasti člena 4 Sklepa,
   ob upoštevanju naslednjega:

               (1)

               Sklep Komisije C(2015) 3261 final o vzpostavitvi platforme REFIT (v nadaljnjem besedilu: platforma) v členu 4 določa, da bo platforma združevala vladno skupino in skupino deležnikov, ki jo sestavlja 20 strokovnjakov, pri čemer dva zastopata Evropski ekonomsko-socialni odbor in Odbor regij, ostali pa podjetja, vključno z malimi in srednjimi podjetji, ter socialne partnerje in organizacije civilne družbe, ki imajo neposredne izkušnje pri uporabi zakonodaje Unije. Strokovnjaki v skupini deležnikov so imenovani za delovanje v svojem imenu ali za zastopanje skupnega interesa več deležnikov.

               (2)

               Sklep v členu 4(4) določa, da Komisija na predlog prvega podpredsednika Komisije imenuje člane skupine deležnikov, izbrane med kandidati, ki imajo neposredne izkušnje pri uporabi zakonodaje Unije in so se odzvali na razpis. Ob imenovanju je treba zagotoviti čim bolj uravnoteženo zastopanost različnih sektorjev, interesov in regij Unije ter spolov. Člen 4(5) Sklepa določa, da se člani imenujejo za obdobje do 31. oktobra 2019. V skladu s členom 4(6) Sklepa se lahko člani, ki odstopijo, nadomestijo za preostanek njihovega mandata.

               (3)

               Sklep Komisije C(2015) 9063 final z dne 16. decembra 2015 o imenovanju članov skupine deležnikov platforme REFIT (1) določa, da če kateri koli član skupine deležnikov preneha biti član v času mandata platforme, lahko prvi podpredsednik imenuje njegovega namestnika iz prvotnega seznama kandidatov, ki so se odzvali na razpis za prijavo interesa za članstvo v skupini deležnikov.

               (4)

               Nina Renshaw je na dan 27. oktobra 2017 odstopila kot članica skupine deležnikov.

               (5)

               Michael Hüther je na prvotnem seznamu kandidatov, ki so se odzvali na razpis za prijavo interesa za članstvo v skupini deležnikov –

         SPREJELA NASLEDNJI SKLEP:
   Edini člen
   Michael Hüther je imenovan za člana skupine deležnikov platforme REFIT za obdobje do 31. oktobra 2019 in bo nadomestil Nino Renshaw.

      V Bruslju, 18. junija 2018

            Za Komisijo

         Frans TIMMERMANS

            Prvi podpredsednik

      (1)  https://ec.europa.eu/info/sites/info/files/commission-decision-appointment-of-members-stakeholder-group-refit-platform_dec2015_en.pdf

      PRILOGA

                  Ime

                  Državljanstvo

                  Zastopa skupni interes deležnikov na določenem področju politike

                  Trenutni delodajalec

                  Michael Hüther

                  nemško

                  NE

                  Inštitut za ekonomske raziskave v Kölnu/Institut der deutschen Wirtschaft Köln e.V.


               25.7.2018

               SL

               Uradni list Evropske unije

               C 263/163

      P8_TA(2017)0056
      Zahteva za odvzem imunitete Marine Le Pen
      Sklep Evropskega parlamenta z dne 2. marca 2017 o zahtevi za odvzem imunitete Marine Le Pen (2016/2295(IMM))
      (2018/C 263/22)

         Evropski parlament,

                  —

                  ob upoštevanju zahteve za odvzem imunitete Marine Le Pen, ki jo je 5. oktobra 2016 posredoval francoski minister za pravosodje Jean-Jaques URVOAS v zvezi s preiskavo pred višjim sodiščem v Nanterre zaradi širjenja islamskih posnetkov z nasilno vsebino na njenem računu na Twitterju,

                  —

                  po zaslišanju Jean-Françoisa Jalkha, ki je zastopal Marine Le Pen v skladu s členom 9(6) Poslovnika,

                  —

                  ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

                  —

                  ob upoštevanju sodb Sodišča Evropske unije z dne 12. maja 1964, 10. julija 1986, 15. in 21. oktobra 2008, 19. marca 2010, 6. septembra 2011 in 17. januarja 2013 (1),

                  —

                  ob upoštevanju člena 26 ustave Francoske republike,

                  —

                  ob upoštevanju člena 5(2), člena 6(1) in člena 9 Poslovnika,

                  —

                  ob upoštevanju poročila Odbora za pravne zadeve (A8-0047/2017),

                  A.

                  ker so francoski pravosodni organi podali zahtevo za odvzem imunitete Marine Le Pen, poslanke Evropskega parlamenta in predsednice Nacionalne fronte (FN) v okviru postopka zaradi širjenja posnetkov z nasilno vsebino prek njenega računa na Twitterju, ki kažejo usmrtitev treh ujetnikov teroristične skupine Daiš, in spremnega komentarja To je Daiš z dne 16. decembra 2015, po intervjuju na radijski postaji RMC, ko se je vzpon FN primerjal z dejanji teroristične skupine Daiš;

                  B.

                  ker je ustaljena praksa Evropskega parlamenta, da se lahko odvzame imuniteta njegovemu poslancu, če izražena mnenja in/ali posnetki niso neposredno ali očitno povezani z opravljanjem funkcije poslanca Evropskega parlamenta, ne sodijo v okvir izražanja mnenja ali glasovanja pri opravljanju teh funkcij v smislu člena 8 Protokola št. 7 o privilegijih in imunitetah Evropske unije ter člena 26 ustave Francoske republike;

                  C.

                  ker imajo poleg tega v skladu s členom 9 Protokola št. 7 o privilegijih in imunitetah Evropske unije poslanci Evropskega parlamenta na ozemlju svoje države imunitete, priznane poslancem parlamenta te države;

                  D.

                  ker je širjenje posnetkov z nasilno vsebino, ki lahko škodujejo človekovemu dostojanstvu, kaznivo dejanje, ki se ga kaznuje v skladu s členi 227-24, 227-29, 227-31 kazenskega zakonika Francoske republike;

                  E.

                  ker člen 6-1 francoskega zakona št. 2004-575 z dne 21. junija 2004Za zaupanje v digitalno gospodarstvo (Pour la Confiance dans l'Économie Numérique), ki prevzema Direktivo 2000/31/ES Evropskega parlamenta in Sveta z dne 8. junija 2000 o nekaterih pravnih vidikih storitev informacijske družbe, zlasti elektronskega poslovanja na notranjem trgu (direktiva o elektronskem poslovanju), določa dejavnost ponudnikov storitev informacijske družbe, ne pa dejavnosti posameznikov;

                  F.

                  ker so posnetki, ki jih je objavila Marine Le Pen, dostopni vsem na iskalniku Google in so se po začetni objavi hitro razširili po omrežju, kljub temu pa lahko njihova nasilna vsebina škoduje človekovemu dostojanstvu;

                  G.

                  ker je družina ugrabljenega Jamesa Foleya 17. decembra 2015 zahtevala umik treh posnetkov, torej tri dni po posredovanju sodnih oblasti, in ker je nato Marine Le Pen umaknila le posnetek, na katerem je James Foley;

                  H.

                  ker so izbira trenutka in okoliščine sodnega postopka proti Marine Le Pen tipični za sodne postopke, ki zadevajo tisk in druga komunikacijska sredstva, in torej ni razlogov za sum, da gre za fumus persecutionis, torej primer, ko obstaja indic ali dokaz, da gre za namen škodovati poslančevi politični dejavnosti;

                  I.

                  ker se v skladu s členom 26 ustave Francoske republike poslanca v kazenski zadevi ne sme aretirati ali mu drugače odvzeti ali omejiti prostosti brez dovoljenja parlamenta;

                  J.

                  ker ni v pristojnosti Evropskega parlamenta, da se izreče o krivdi ali nekrivdi poslanca niti o tem, ali je ustrezen kazenski pregon za dejanja, ki so mu pripisana,

                  1.

                  sklene, da se Marine Le Pen odvzame imuniteta;

                  2.

                  naroči svojemu predsedniku, naj ta sklep in poročilo pristojnega odbora nemudoma posreduje pristojnemu organu Francoske republike in Marine Le Pen.

         (1)  Sodba Sodišča z dne 12. maja 1964 v zadevi Wagner proti Fohrmann in Krier, 101/63, ECLI:EU:C:1964:28; sodba Sodišča z dne 10. julija 1986 v zadevi Wybot proti Faure in drugi, 149/85, ECLI:EU:C:1986:310; sodba Splošnega sodišča z dne 15. oktobra 2008 v zadevi Mote proti Parlamentu, T-345/05, ECLI:EU:T:2008:440; sodba Sodišča z dne 21. oktobra 2008 v združenih zadevah Marra proti De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011 v zadevi Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013 v zadevi Gollnisch proti Parlamentu, T-346/11 in T-347/11, ECLI:EU:T:2013:23.


title: Sklep Sveta (EU) 2018/1089 z dne 22. junija 2018 o sklenitvi, v imenu Unije, Sporazuma med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost

text:
                  1.8.2018

                  SL

                  Uradni list Evropske unije

                  L 195/1

         SKLEP SVETA (EU) 2018/1089
         z dne 22. junija 2018
         o sklenitvi, v imenu Unije, Sporazuma med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 113 v povezavi s točko (b) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju mnenja Evropskega parlamenta (1),
         ob upoštevanju naslednjega:

                     (1)

                     Sporazum med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost (v nadaljnjem besedilu: Sporazum) je bil v skladu s Sklepom Sveta (EU) 2017/2381 (2) podpisan dne 6. februarja 2018.

                     (2)

                     Besedilo Sporazuma, ki je rezultat pogajanj, ustrezno odraža pogajalske smernice, ki jih je izdal Svet.

                     (3)

                     V skladu s členom 28(2) Uredbe (ES) št. 45/2001 Evropskega parlamenta in Sveta (3) je bilo opravljeno posvetovanje z Evropskim nadzornikom za varstvo podatkov.

                     (4)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost se odobri v imenu Unije.
            Besedilo Sporazuma je priloženo temu sklepu.

            Člen 2
            Predsednik Sveta v imenu Unije pošlje uradno obvestilo iz člena 44(2) Sporazuma.

            Člen 3
            Komisija, ki ji pomagajo predstavniki držav članic, predstavlja Unijo v skupnem odboru, ustanovljenem v skladu s členom 41 Sporazuma.

            Člen 4
            Ta sklep začne veljati tretji dan po objavi v Uradnem listu Evropske unije.

            V Luxembourgu, 22. junija 2018

                  Za Svet

                  Predsednik

               V. GORANOV

            (1)  Mnenje z dne 29. maja 2018 (še ni objavljeno v Uradnem listu).

            (2)  Sklep Sveta (EU) 2017/2381 z dne 5. decembra 2017 o podpisu, v imenu unije, Sporazuma med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost (UL L 340, 20.12.2017, str. 4).

            (3)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).


title: Sklep Sveta (EU) 2018/1107 z dne 20. julija 2018 o sklenitvi Sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani

text:
                  10.8.2018

                  SL

                  Uradni list Evropske unije

                  L 203/1

         SKLEP SVETA (EU) 2018/1107
         z dne 20. julija 2018
         o sklenitvi Sporazuma o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti členov 91, 100, 207 in 209 v povezavi s členom 218(6)(a) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Sporazum o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani (v nadaljnjem besedilu: Sporazum) je bil podpisan 11. maja 2012 s pridržkom njegove morebitne poznejše sklenitve.

                     (2)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum o partnerstvu in sodelovanju med Evropsko unijo in njenimi državami članicami na eni strani ter Republiko Irak na drugi strani ter njegove priloge in enostranska izjava Unije, ki so priložene sklepni listini, se odobrijo v imenu Unije. (2)

            Člen 2
            Predsednik Sveta v imenu Unije poda uradno obvestilo iz člena 116 Sporazuma, s katerim se izrazi soglasje Unije, da jo Sporazum zavezuje. (3)

            Člen 3
            Ta sklep začne veljati na dan sprejetja.

            V Bruslju, 20. julija 2018

                  Za Svet

                  Predsednik

               G. BLÜMEL

            (1)  Odobritev z dne 4. julija 2018 (še ni objavljena v Uradnem listu).

            (2)  Sporazum je bil objavljen v UL L 204, z dne 31. julija 2012, str. 20, skupaj s sklepom o podpisu.

            (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


Odločba Komisije z dne 26/07/2018 o razglasitvi združljivosti koncentracije s skupnim trgom (Zadeva št. COMP/M.8959 - Sonatrach) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (SZVP) 2018/1545 z dne 15. oktobra 2018 o spremembi Sklepa (SZVP) 2017/1869 o svetovalni misiji Evropske unije v podporo reformi varnostnega sektorja v Iraku (EUAM Iraq)

text:
                  16.10.2018

                  SL

                  Uradni list Evropske unije

                  L 259/31

         SKLEP SVETA (SZVP) 2018/1545
         z dne 15. oktobra 2018
         o spremembi Sklepa (SZVP) 2017/1869 o svetovalni misiji Evropske unije v podporo reformi varnostnega sektorja v Iraku (EUAM Iraq)
         SVET EVROPSKE UNIJE JE –
         ob upoštevanju Pogodbe o Evropski uniji in zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 16. oktobra 2017 sprejel Sklep (SZVP) 2017/1869 (1) o svetovalni misiji Evropske unije v podporo reformi varnostnega sektorja v Iraku (EUAM Iraq).

                     (2)

                     Politični in varnostni odbor je po strateškem pregledu misije EUAM Iraq priporočil, da se njen mandat spremeni in podaljša za 18 mesecev.

                     (3)

                     Sklep (SZVP) 2017/1869 bi bilo zato treba ustrezno spremeniti.

                     (4)

                     Misija EUAM Iraq se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe o Evropski uniji –

               SPREJEL NASLEDNJI SKLEP:

            Člen 1
            Sklep (SZVP) 2017/1869 se spremeni:

                        (1)

                        člena 2 in 3 se nadomestita z naslednjim:

                           „Člen 2
                           Cilji
                           Strateški cilji EUAM Iraq so:

                                       (1)

                                       svetovanje in strokovna pomoč iraškim oblastem na strateški ravni pri opredelitvi in določitvi zahtev za skladno izvajanje civilnih vidikov reforme varnostnega sektorja v okviru iraškega nacionalnega varnostnega programa in povezanih načrtov;

                                       (2)

                                       analiza, ocena in opredelitev možnosti na nacionalni, regionalni in provincialni ravni za nadaljnje ukrepanje Unije v podporo reformi sektorja civilne varnosti, pri čemer se Uniji in državam članicam z zagotavljanjem ustreznih informacij lajšata načrtovanje in izvajanje;

                                       (3)

                                       pomoč delegaciji Unije pri usklajevanju podpore Unije in držav članic na področju reforme varnostnega sektorja in s tem zagotavljanje skladnosti ukrepanja Unije.

                           Člen 3
                           Naloge

                              1.   Za izpolnjevanje ciljev iz točke 1 člena 2 EUAM Iraq:

                                          (a)

                                          okrepi strateško svetovanje glede razvijanja nacionalnih strategij za zatiranje in preprečevanje terorizma (tudi nasilnega ekstremizma) in organiziranega kriminala, vključno z opredelitvijo politik in akcijskih načrtov za pripravo in izvajanje takih strategij, s čimer se zagotovi vključujoč pristop;

                                          (b)

                                          direktoratu za načrtovanje na ministrstvu za notranje zadeve zagotavlja podporo pri načrtovanju in spremljanju izvajanja njegovih institucionalnih reform v okviru izvajanja nacionalne varnostne strategije;

                                          (c)

                                          podpira usklajeno izvajanje nacionalnih strategij ter prispeva k upravljanju in delovanju strukture reforme varnostnega sektorja znotraj sistemov programa za reformo varnostnega sektorja in krovnega okvira;

                                          (d)

                                          na strateški ravni opredeljuje in podpira izvajanje celovite strategije za boj proti organiziranemu kriminalu s posebnim poudarkom na upravljanju meja in finančnem kriminalu, zlasti korupciji, pranju denarja in trgovini s predmeti kulturne dediščine;

                                          (e)

                                          zagotavlja svetovanje, s katerim spodbuja vključevanje konceptov s področja človekovih pravic in enakosti spolov v vse nacionalne strategije in politike, zlasti s pomočjo izvedbenih načrtov ministrstva za notranje zadeve in prek urada generalnega inšpektorja, generalnega direktorata za človeške vire in direktorata za usposabljanje na ministrstvu za notranje zadeve;

                                          (f)

                                          podpira sprejetje nadzornih konceptov na ministrstvu za notranje zadeve ter konceptov, povezanih z bojem proti finančni in upravni korupciji;

                                          (g)

                                          s spodbujanjem boljšega institucionalnega usklajevanja, zagotavljanjem konceptualnih orodij za izboljšanje zmogljivosti za načrtovanje, izvajanje in ocenjevanje na strateški ravni ter s svetovanjem glede obvladovanja tistih vidikov reforme, ki so povezani s človeškimi viri, prispeva k procesu institucionalne reforme ministrstva za notranje zadeve;

                                          (h)

                                          zagotavlja svetovanje glede osveščanja onkraj Bagdada, in sicer z zagotavljanjem podpore oblastem pri ocenjevanju potreb institucij na pokrajinski in regionalni ravni ter pri ugotavljanju možnosti za vključitev teh institucij v proces reform in pri identificiranju tozadevnih izzivov;

                                          (i)

                                          vzpostavlja in vzdržuje učinkovite vezi s ključnimi mednarodnimi akterji, dejavnimi na področju reforme sektorja civilne varnosti, zlasti z Združenimi narodi, Natom, svetovno koalicijo in Združenimi državami Amerike.

                              2.   Za izpolnjevanje ciljev iz točke 2 člena 2 EUAM Iraq:

                                          (a)

                                          vodi in posodablja pregled tekočih in načrtovanih dejavnosti v podporo reformi varnostnega sektorja ter opredeljuje spoznanja in vrzeli na ravni države;

                                          (b)

                                          ob doslednem spoštovanju načel vključenosti, vzajemnosti in avtonomije odločanja Unije ugotavlja srednje- do dolgoročne potrebe in možnosti za morebitno prihodnje ukrepanje Unije v podporo reformi varnostnega sektorja, tudi na regionalni in pokrajinski ravni, da bi z zagotavljanjem ustreznih informacij pripomogel pri nadaljnjem načrtovanju Unije glede morebitnega prihodnjega ukrepanja, tudi skupaj z Natom. Načrtovanje bo potekalo v sodelovanju z Natom v Iraku, da bi bila tako usklajenost dejavnosti vseh sodelujočih boljša in vzajemno koristna, z namenom vzpostaviti sinergije in pridobiti podporo na področjih, kot je logistika, obenem pa zagotoviti popolno preglednost in prevzemanje odgovornosti držav članic;

                                          (c)

                                          v sodelovanju z mednarodnimi donatorji ugotavlja, katere projekte s hitrim učinkom bi bilo mogoče izpeljati bodisi s pomočjo instrumentov Unije ali v okviru dvostranskega sodelovanja z državami članicami, kot na primer upravljanje meje na letališču v Bagdadu.

                              3.   Za izpolnjevanje ciljev iz točke 3 člena 2 EUAM Iraq:

                                          (a)

                                          podpira sodelovanje in usklajevanje nacionalnih in mednarodnih deležnikov, s poudarkom na treh ravneh, predvidenih v strategiji za reformo varnostnega sektorja;

                                          (b)

                                          ohranja vodilno usklajevalno vlogo znotraj sistema nacionalne varnostne zakonodaje in sistema strategije za notranjo varnost in obrambo;

                                          (c)

                                          kot privilegirani partner nadalje sodeluje z odborom za podporo reformi varnostnega sektorja;

                                          (d)

                                          še naprej tesno sodeluje z delegacijo Unije na področju reforme sektorja civilne varnosti, tudi boja proti terorizmu in obveščevalnih dejavnosti, ter z državami članicami, ki so prisotne v Bagdadu, in sicer v okviru rednih srečanj na ravni vodje misije in na strokovni ravni;

                                          (e)

                                          v tesnem sodelovanju z delegacijo Unije se zavzema za vključevanje načel iz strateškega okvira EU v podporo reformi varnostnega sektorja v Iraku.

                              4.   EUAM Iraq pri izpolnjevanju ciljev iz točke 3 člena 2 podpira usklajevanje z Združenimi narodi, zlasti s Programom ZN za razvoj, in drugimi mednarodnimi akterji na terenu, vključno z Natom, svetovno koalicijo in Združenimi državami Amerike, ter tako spodbuja sinergije in usklajevanje ob ustreznem spoštovanju institucionalnega okvira Unije.“;

                        (2)

                        v členu 14 se odstavek 1 nadomesti z naslednjim:

                           „1.   Referenčni finančni znesek za kritje odhodkov, povezanih z EUAM Iraq, za obdobje od 16. oktobra 2017 do 17. oktobra 2018 znaša 17 300 000 EUR.
                           Referenčni finančni znesek za kritje odhodkov, povezanih z EUAM Iraq, za obdobje od 18. oktobra 2018 do 17. aprila 2020 znaša 64 800 000 EUR.
                           Referenčni finančni znesek za vsa poznejša obdobja določi Svet.“;

                        (3)

                        v členu 17 se drugi odstavek nadomesti z naslednjim:
                        „Uporablja se do 17. aprila 2020.“

            Člen 2
            Ta sklep začne veljati na dan sprejetja.

            V Luxembourgu, 15. oktobra 2018

                  Za Svet

                  Predsednica

               F. MOGHERINI

            (1)  Sklep Sveta (SZVP) 2017/1869 z dne 16. oktobra 2017 o svetovalni misiji Evropske unije v podporo reformi varnostnega sektorja v Iraku (EUAM Iraq) (UL L 266, 17.10.2017, str. 12).


title: Sklep Sveta (SZVP) 2018/1544 z dne 15. oktobra 2018 o omejevalnih ukrepih proti širjenju in uporabi kemičnega orožja

text:
                  16.10.2018

                  SL

                  Uradni list Evropske unije

                  L 259/25

         SKLEP SVETA (SZVP) 2018/1544
         z dne 15. oktobra 2018
         o omejevalnih ukrepih proti širjenju in uporabi kemičnega orožja
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Evropska unija podpira mednarodne pogodbe in ureditve za razoroževanje, neširjenje orožja in nadzor nad njim.

                     (2)

                     Unija podpira učinkovito izvajanje in splošno uporabo Konvencije o prepovedi razvoja, proizvodnje, kopičenja zalog in uporabe kemičnega orožja ter o njegovem uničenju (v nadaljnjem besedilu: CWC), kot tudi Organizacije za prepoved kemičnega orožja (OPCW) in njenega tehničnega sekretariata. Unija ostro obsoja širjenje in uporabo kemičnega orožja kjer koli, s strani kogar koli in v kakršnih koli okoliščinah. V podporo v CWC navedeni prepovedi uporabe kemičnega orožja, ki predstavlja hudo grožnjo za mednarodno varnost, Unija meni, da je treba sprejeti posebne ukrepe proti tistim, ki posegajo po takem orožju oziroma prispevajo k njegovemu razvoju ali uporabi. Zavezana je temu, da bo pomagala pri odkrivanju in pregonu posameznikov, subjektov, skupin ali vlad, odgovornih za uporabo kemičnega orožja. Hkrati je treba biti pozoren tudi na pripravljalne faze pred uporabo, kot so razvoj, proizvodnja, pridobivanje, prenos in kopičenje zalog kemičnega orožja.

                     (3)

                     V tej zvezi je Unija izrazila svojo podporo sklepu konference držav članic pogodbenic CWC, ki obravnava grožnjo uporabe kemičnega orožja, sprejetem 27. junija 2018.

                     (4)

                     Unija in njene države članice sodelujejo pri drugih mednarodnih pobudah, katerih cilj je boj proti grožnji kemičnega orožja, kot so Avstralska skupina, ki z usklajevanjem in harmonizacijo nacionalnih ukrepov za nadzor izvoza pomaga pri izpolnjevanju obveznosti iz CWC ter Konvencije o biološkem in toksičnem orožju, pa tudi ‚Varnostna pobuda proti širjenju orožja za množično uničevanje‘ in Mednarodno partnerstvo proti nekaznovanju uporabe kemičnega orožja. Unija in države članice podpirajo tudi izvajanje zadevnih resolucij Varnostnega sveta Združenih narodov, zlasti resolucije 1540 (2004), 2118 (2013), 2209 (2015), 2235 (2015) in 2325 (2016).

                     (5)

                     Evropski svet je 22. marca 2018 sklenil, da je uporaba kemičnega orožja, vključno z uporabo kakršnih koli strupenih snovi, ki se v kakršnih koli okoliščinah uporabljajo kot orožje, povsem nesprejemljiva, da jo je treba sistematično in strogo obsojati ter pomeni varnostno grožnjo za vse nas. Evropski Svet je 28. junija 2018 je pozval k čimprejšnjemu sprejetju nove ureditve omejevalnih ukrepov Unije za preprečevanje uporabe in širjenja kemičnega orožja.

                     (6)

                     Ta sklep prispeva k prizadevanjem Unije za boj proti širjenju in uporabi kemičnega orožja. Področje uporabe in opredelitev kemičnega orožja iz tega sklepa bi se morala ujemati s tistima iz CWC.

                     (7)

                     Za izvajanje nekaterih ukrepov je potrebno nadaljnje ukrepanje Unije –

               SPREJEL NASLEDNJI SKLEP:

            Člen 1
            „Kemično orožje“ pomeni kemično orožje, kot je opredeljeno v členu II Konvencije o kemičnem orožju (CWC).

            Člen 2

               1.   Države članice sprejmejo potrebne ukrepe, da preprečijo vstop na svoja ozemlja ali tranzit preko njega:

                           (a)

                           fizičnim osebam, ki so odgovorne za ali zagotavljajo finančno, tehnično ali materialno podporo za ali so kako drugače vključene v:

                                       (i)

                                       proizvodnjo, pridobivanje, posedovanje, razvijanje, prevoz, kopičenje zalog ali prenašanje kemičnega orožja;

                                       (ii)

                                       uporabo kemičnega orožja;

                                       (iii)

                                       vključevanje v kakršne koli priprave za uporabo kemičnega orožja;

                           (b)

                           fizičnim osebam, ki pomagajo kateri koli fizični ali pravni osebi, subjektu ali organu pri kateri koli dejavnosti iz točke (a) tega odstavka ali ga k temu spodbujajo ali napeljujejo ter s tem povzročajo nevarnosti, da bi se takšne dejavnosti lahko izvajale, ali k njej prispevajo in

                           (c)

                           fizičnim osebam, ki so povezane s fizičnimi osebami, navedenimi v točkah (a) in (b)

                     kot so navedene v Prilogi.

               2.   Odstavek 1 držav članic ne zavezuje k temu, da bi lastnim državljanom zavrnile vstop na svoje ozemlje.

               3.   Odstavek 1 ne posega v primere, v katerih posamezno državo članico zavezuje mednarodnopravna obveznost, in sicer:

                           (a)

                           kot državo gostiteljico mednarodne medvladne organizacije;

                           (b)

                           kot državo gostiteljico mednarodne konference, ki jo skliče OZN ali katere pokroviteljica je OZN;

                           (c)

                           v skladu z večstranskim sporazumom o dodeljenih privilegijih in imunitetah, ali

                           (d)

                           v okviru Lateranske pogodbe, ki sta jo leta 1929 sklenila Sveti sedež (Vatikanska mestna država) in Italija.

               4.   Za odstavek 3 se šteje, da se uporablja tudi, kadar je država članica gostiteljica Organizacije za varnost in sodelovanje v Evropi (OVSE).

               5.   Svet je ustrezno obveščen vsakič, ko posamezna država članica odobri izjemo v skladu z odstavkom 3 ali 4.

               6.   Države članice lahko odobrijo izjeme od ukrepov, uvedenih na podlagi odstavka 1, kadar je potovanje upravičeno zaradi nujnih humanitarnih potreb ali udeležbe na medvladnih srečanjih in srečanjih, ki jih podpira ali gosti Unija ali ki jih gosti država članica, ki predseduje OVSE, in na katerih poteka politični dialog za neposredno spodbujanje uresničevanja ciljev politike omejevalnih ukrepov, vključno z izvajanjem zakonskih prepovedi proti kemičnemu orožju in uspešno odpravo kemičnega orožja. Države članice lahko odobrijo izjeme od ukrepov, uvedenih na podlagi odstavka 1, kadar je vstop ali tranzit potreben zaradi izvedbe sodnega postopka.

               7.   Država članica, ki želi odobriti izvzetje iz odstavka 6, o tem pisno obvesti Svet. Izvzetje se šteje za odobreno, razen če eden ali več članov Sveta vloži pisni ugovor v dveh delovnih dneh po prejemu uradnega obvestila o predlaganem izvzetju. Če en ali več članov Sveta vloži ugovor, lahko Svet s kvalificirano večino odloči, da se predlagana izjema odobri.

               8.   Kadar država članica na podlagi odstavkov 3, 4, 6 ali 7 osebam s seznama iz Priloge odobri vstop na svoje ozemlje ali tranzit preko njega, je odobritev strogo omejena na namen, za katerega je bila podeljena, in na osebe, na katere se neposredno nanaša.

            Člen 3

               1.   Zamrznejo se vsa sredstva in gospodarski viri, ki pripadajo, so v lasti ali pod nadzorom:

                           (a)

                           fizičnih ali pravnih oseb, subjektov ali organov, ki so odgovorni za ali ki zagotavljajo finančno, tehnično ali materialno podporo za ali so kako drugače vključeni v:

                                       (i)

                                       proizvodnjo, pridobivanje, posedovanje, razvijanje, prevoz, kopičenje zalog ali prenašanje kemičnega orožja;

                                       (ii)

                                       uporabo kemičnega orožja;

                                       (iii)

                                       vključevanje v kakršne koli priprave za uporabo kemičnega orožja;

                           (b)

                           fizičnih ali pravnih oseb, subjektov ali organov, ki kakor koli pomagajo kateri koli fizični ali pravni osebi, subjektu ali organu pri kateri koli dejavnosti iz točke (a) tega odstavka ali ga k temu spodbujajo ali napeljujejo ter s tem povzročajo nevarnosti, da bi se takšne dejavnosti lahko izvajale, ali k njej prispevajo in

                           (c)

                           fizičnih ali pravnih oseb, subjektov ali organov, ki so povezani s fizičnimi ali pravnimi osebami, subjekti in organi, zajetimi v točkah (a) in (b) tega odstavka

                     kot so navedene v Prilogi.

               2.   Fizičnim ali pravnim osebam, subjektom ali organom s seznama iz Priloge ne smejo biti neposredno ali posredno dana na razpolago ali v njihovo korist nikakršna sredstva ali gospodarski viri.

               3.   Z odstopanjem od odstavkov 1 in 2 lahko pristojni organ države članice pod takšnimi pogoji, za katere meni, da so primerni, odobri sprostitev določenih zamrznjenih sredstev ali gospodarskih virov ali razpolaganje z njimi, potem ko je ugotovil, da so ta sredstva ali gospodarski viri:

                           (a)

                           nujni za osnovne potrebe fizičnih ali pravnih oseb, subjektov ali organov s seznama iz Priloge in vzdrževanih družinskih članov takih fizičnih oseb, vključno s plačili za živila, najemnine ali hipoteke, zdravila in zdravljenje, davke, zavarovalne premije in pristojbine za storitve javne komunale;

                           (b)

                           namenjeni izključno za plačilo razumnih honorarjev in nadomestil nastalih izdatkov, povezanih z zagotavljanjem pravnih storitev;

                           (c)

                           namenjeni izključno za plačilo honorarjev ali stroškov storitev za redno hranjenje ali vzdrževanje zamrznjenih sredstev ali gospodarskih virov;

                           (d)

                           potrebni za kritje izrednih izdatkov, če pristojni organ vsaj dva tedna pred odobritvijo pristojnim organom drugih držav članic in Komisiji uradno sporoči razloge, na podlagi katerih meni, da je treba izdati posamezno odobritev, ali

                           (e)

                           nakazani na račun ali z računa diplomatske ali konzularne misije ali mednarodne organizacije, ki ima imuniteto v skladu z mednarodnim pravom, če so taka plačila namenjena za uradne naloge diplomatske ali konzularne misije ali mednarodne organizacije.

                     Zadevna država članica obvesti druge države članice in Komisijo o vseh odobritvah, izdanih na podlagi tega odstavka.

               4.   Z odstopanjem od odstavka 1 lahko pristojni organi države članice odobrijo sprostitev nekaterih zamrznjenih sredstev ali gospodarskih virov, če so izpolnjeni naslednji pogoji:

                           (a)

                           sredstva ali gospodarski viri so predmet arbitražne odločbe, izdane pred datumom uvrstitve fizične ali pravne osebe, subjekta ali organa iz odstavka 1 na seznam iz Priloge, ali sodne ali upravne odločbe, izdane v Uniji, ali sodne odločbe, izvršljive v zadevni državi članici, pred navedenim datumom ali po njem;

                           (b)

                           sredstva ali gospodarski viri se bodo uporabljali izključno za poravnavo terjatev, ki so zavarovane s tako odločbo ali so v taki odločbi priznane kot veljavne, v mejah, določenih z veljavno zakonodajo in predpisi, ki urejajo pravice oseb s takimi terjatvami;

                           (c)

                           odločba ni v korist fizične ali pravne osebe, subjekta ali organa s seznama iz Priloge in

                           (d)

                           priznanje odločbe ni v nasprotju z javnim redom zadevne države članice.

                     Zadevna država članica obvesti druge države članice in Komisijo o vseh odobritvah, izdanih na podlagi tega odstavka.

               5.   Odstavek 1 fizični ali pravni osebi, subjektu ali organu s seznama iz Priloge ne preprečuje, da bi izvedel plačilo, zapadlo po pogodbi, ki je bila sklenjena pred datumom uvrstitve take fizične ali pravne osebe, subjekta ali organa na seznam v navedeni prilogi, pod pogojem, da je zadevna država članica ugotovila, da plačila neposredno ali posredno ne prejme fizična ali pravna oseba, subjekt ali organ iz odstavka 1.

               6.   Odstavek 2 se ne uporablja za prilive na zamrznjene račune, kot so:

                           (a)

                           obresti ali druge dohodke na navedenih računih;

                           (b)

                           zapadla plačila po pogodbah, sporazumih ali obveznostih, sklenjenih ali nastalih pred datumom, ko so za te račune začeli veljati ukrepi iz odstavkov 1 in 2, ali

                           (c)

                           zapadla plačila po sodnih, upravnih ali arbitražnih odločbah, izdanih v Uniji ali izvršljivih v zadevni državi članici,

                     pod pogojem, da za vse takšne obresti, druge dohodke in plačila še naprej veljajo ukrepi iz odstavka 1.

            Člen 4

               1.   Svet soglasno na predlog države članice ali visokega predstavnika Unije za zunanje zadeve in varnostno politiko pripravi oziroma spremeni seznam iz Priloge.

               2.   Svet o sklepu iz odstavka 1, vključno z razlogi za uvrstitev na seznam, obvesti zadevno fizično ali pravno osebo, subjekt ali organ, bodisi neposredno, če je naslov znan, bodisi z objavo obvestila, s čimer da taki osebi, subjektu ali organu možnost, da predloži pripombe.

               3.   Kadar so predložene pripombe ali so predstavljeni novi tehtni dokazi, Svet pregleda sklep iz odstavka 1 in o tem ustrezno obvesti zadevno fizično ali pravno osebo, subjekt ali organ.

            Člen 5

               1.   Priloga vključuje razloge za uvrstitev na seznam fizičnih in pravnih oseb, subjektov in organov iz členov 2 in 3.

               2.   Priloga vključuje tudi informacije, potrebne za identifikacijo zadevnih fizičnih ali pravnih oseb, subjektov ali organov, kadar so te informacije na voljo. Za fizične osebe lahko te informacije vključujejo imena, vključno z vzdevki, datum in kraj rojstva, državljanstvo, številko potnega lista in osebne izkaznice, spol, naslov, če je znan, ter funkcijo ali poklic. Za pravne osebe, subjekte ali organe lahko te informacije vključujejo imena, kraj in datum registracije, matično številko in sedež podjetja.

            Člen 6
            V zvezi s kakršno koli pogodbo ali transakcijo, katere izvedba je bila neposredno ali posredno v celoti ali deloma ovirana zaradi ukrepov, uvedenih v skladu s tem sklepom, vključno z zahtevki za nadomestilo škode ali kakršnimi koli drugimi zahtevki te vrste, kot je odškodninski zahtevek ali zahtevek za uveljavljanje garancije, zlasti zahtevek za podaljšanje dospelosti ali za plačilo obveznice, garancije ali nadomestilo škode, zlasti finančne garancije ali finančnega jamstva v kakršni koli obliki, se ne ugodi nobenemu zahtevku, če ga vložijo:

                        (a)

                        fizične ali pravne osebe, subjekti ali organi, uvrščeni na seznam iz Priloge,

                        (b)

                        katera koli fizična ali pravna oseba, subjekt ali organ, ki deluje preko oseb, subjektov ali organov iz točke (a) ali v njihovem imenu.

            Člen 7
            Da bi bili ukrepi, določeni v tem sklepu, čim bolj učinkoviti, Unija spodbuja tretje države k sprejetju omejevalnih ukrepov, podobnih tistim, ki so določeni v tem sklepu.

            Člen 8
            Ta sklep se uporablja do 16. oktobra 2019. Ta sklep se redno pregleduje. Če Svet meni, da njegovi cilji niso bili doseženi, ga po potrebi obnovi ali spremeni.

            Člen 9
            Ta sklep začne veljati na dan objave v Uradnem listu Evropske unije.

            V Luxembourgu, 15. oktobra 2018

                  Za Svet

                  Predsednica

               F. MOGHERINI

            PRILOGA

               SEZNAM FIZIČNIH IN PRAVNIH OSEB, SUBJEKTOV IN ORGANOV IZ ČLENOV 2 IN 3


Odločba Komisije z dne 17/10/2018 o razglasitvi združljivosti koncentracije s skupnim trgom (Zadeva št. COMP/M.9103 - ORIX Aviation Systems Limited / Bohai Capital Holding Co., Ltd.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2018/1666 z dne 6. novembra 2018 o imenovanju dveh članov in petih nadomestnih članov Odbora regij na predlog Portugalske republike

text:
                  8.11.2018

                  SL

                  Uradni list Evropske unije

                  L 278/24

         SKLEP SVETA (EU) 2018/1666
         z dne 6. novembra 2018
         o imenovanju dveh članov in petih nadomestnih članov Odbora regij na predlog Portugalske republike
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga portugalske vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

                     (2)

                     Zaradi konca mandatov Antónia BRAGANÇE FERNANDESA in Luísa GOMESA sta se sprostili dve mesti članov Odbora regij.

                     (3)

                     Zaradi konca mandatov Francisca LOPESA, Isaure MORAIS, América PEREIRE, Antónia PEREIRE in Aníbala REISA COSTE se je sprostilo pet mest nadomestnih članov Odbora regij –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2020, se v Odbor regij imenujejo:

                        (a)

                        za člane:

                                    —

                                    Ricardo Bruno ANTUNES MACHADO RIO, Presidente da Câmara de Braga,

                                    —

                                    Aires Henrique DO COUTO PEREIRA, Presidente da Câmara da Póvoa de Varzim,

                        (b)

                        za nadomestne člane:

                                    —

                                    Berta FERREIRA MILHEIRO NUNES, Presidente da Câmara de Alfândega da Fé,

                                    —

                                    Pedro Miguel César RIBEIRO, Presidente da Câmara de Almeirim,

                                    —

                                    Hélder António GUERRA DE SOUSA E SILVA, Presidente da Câmara de Mafra,

                                    —

                                    Rui Miguel DA SILVA ANDRÉ, Presidente da Câmara de Monchique,

                                    —

                                    Carlos SILVA SANTIAGO, Presidente da Câmara de Sernancelhe.

            Člen 2
            Ta sklep začne veljati na dan sprejetja.

            V Bruslju, 6. novembra 2018

                  Za Svet

                  Predsednik

               H. LÖGER

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: Sklep Sveta (SZVP) 2018/1787 z dne 19. novembra 2018 o spremembi in podaljšanju Sklepa 2010/96/SZVP o vojaški misiji Evropske unije, ki prispeva k usposabljanju somalskih varnostnih sil

text:
                  20.11.2018

                  SL

                  Uradni list Evropske unije

                  L 293/9

         SKLEP SVETA (SZVP) 2018/1787
         z dne 19. novembra 2018
         o spremembi in podaljšanju Sklepa 2010/96/SZVP o vojaški misiji Evropske unije, ki prispeva k usposabljanju somalskih varnostnih sil
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 42(4) in člena 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 15. februarja 2010 sprejel Sklep 2010/96/SZVP (1) o vojaški misiji Evropske unije, ki prispeva k usposabljanju somalskih varnostnih sil.

                     (2)

                     Sklep 2010/96/SZVP je bil 12. decembra 2016 spremenjen s Sklepom Sveta (SZVP) 2016/2239 (2), misija pa je bila podaljšana do 31. decembra 2018.

                     (3)

                     Politični in varnostni odbor je na podlagi strateškega pregleda misije priporočil podaljšanje mandata misije za dve leti.

                     (4)

                     Sklep 2010/96/SZVP bi bilo zato treba ustrezno spremeniti.

                     (5)

                     V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska ne sodeluje pri izvajanju tega sklepa in zato ne prispeva k financiranju te misije –

               SPREJEL NASLEDNJI SKLEP:

            Člen 1
            Sklep 2010/96/SZVP se spremeni:

                        (1)

                        v členu 1 se odstavek 2 nadomesti z naslednjim:

                           „2.   Da se dosežejo cilji iz odstavka 1, se v Somaliji namesti vojaška misija EU, ki s strateškim svetovanjem prispeva k vzpostavljanju institucij v obrambnem sektorju ter z usposabljanjem, svetovanjem in spremljanjem neposredno pomaga somalski nacionalni vojski. Vojaška misija EU od leta 2019 naprej še zlasti prispeva k razvoju lastne zmogljivosti usposabljanja somalske nacionalne vojske, da bi lahko slednji predala dejavnosti usposabljanja taktičnih enot, ko so izpolnjeni pogoji; zagotovila bo spremljanje usposabljanja, ki ga pripravi in izvede Somalija. V okviru svojih sredstev in zmogljivosti je vojaška misija EU pripravljena podpirati tudi druge akterje iz Unije pri izvajanju njihovih nalog na področju varnosti in obrambe v Somaliji.“;

                        (2)

                        v členu 10 se doda naslednji odstavek:

                           „7.   Referenčni finančni znesek skupnih stroškov vojaške misije EU za obdobje od 1. januarja 2019 do 31. decembra 2020 je 22 980 000 EUR. Delež referenčnega zneska iz člena 25(1) Sklepa (SZVP) 2015/528 je 0 % in delež iz člena 34(3) navedenega sklepa je 0 %.“;

                        (3)

                        v členu 12 se odstavek 2 nadomesti z naslednjim:

                           „2.   Mandat vojaške misije EU se konča 31. decembra 2020.“

            Člen 2
            Ta sklep začne veljati z dnem sprejetja.

            V Luxembourgu, 19. novembra 2018

                  Za Svet

                  Predsednica

               F. MOGHERINI

            (1)  Sklep Sveta 2010/96/SZVP z dne 15. februarja 2010 o vojaški misiji Evropske unije, ki prispeva k usposabljanju somalskih varnostnih sil (UL L 44, 19.2.2010, str. 16).

            (2)  Sklep Sveta (SZVP) 2016/2239 z dne 12. decembra 2016 o spremembi in podaljšanju Sklepa 2010/96/SZVP o vojaški misiji Evropske unije, ki prispeva k usposabljanju somalskih varnostnih sil (UL L 337, 13.12.2016, str. 16).